Kim Andersen (V), 2009-05-26:
Jeg vil gerne slå fast, at for Venstre er lov og orden og tryghed for borgerne i hverdagen noget fuldstændig centralt.
Det vil jeg søge at indskrænke mig til at kommentere.
Imidlertid er det jo desværre sådan, at det her problem ikke længere blot er et problem i København.
Det er det også i andre af landets større byer, ja, endda i mindre provinsbyer.
Den konflikt, der er, den krig, der er mellem bander, rockergrupper, indvandrerbander og andre kriminelle miljøer, er for Venstre at se meget, meget udansk og fuldstændig uacceptabel.
Det er en konflikt, som fører død og ødelæggelse med sig, som fører utryghed med sig for rigtig mange almindelige mennesker, som søger at leve en almindelig tilværelse, hvor man passer sit arbejde, sin familie, sine børn.
Det er en situation, som medfører et meget, meget stort ressourceforbrug for samfundet, midler, som går fra almindelige skatteborgere, eller som kunne have været anvendt til mere fornuftige ting, f.eks. til uddannelse og sundhed.
Derfor er den situation, vi har med den igangværende bandekrig i København og for den sags skyld andre steder i landet
, et meget, meget højt prioriteret område for Venstre - et område, som vi synes vi og regeringen har gjort rigtig meget for at få dæmmet op for og få standset.
Men det kan godt være, at vi ikke har gjort nok endnu, og så er vi fra Venstres side parate til at tage de skridt, der er nødvendige, inden for de rammer, som nu engang er givet for et retssamfund.
Vi er også parate til at bruge de ressourcer, der måtte være nødvendige.
Vi kan naturligvis ikke stiltiende se på, at relativt få mennesker, få grupper tyranniserer hele bydele og skaber død, ødelæggelse og utryghed omkring sig.
Det er jo ikke længere bare en konflikt mellem disse kriminelle grupper og enkeltpersoner.
Der er taget mange initiativer.
Vi har skærpet våbenlovgivningen.
Vi har øget mulighederne for at udvise kriminelle, der har fået en dom.
Vi har foretaget en massiv politiindsats og givet politiet en saltvandsindsprøjtning.
Jeg tror, det er den rigtige vej frem.
Vi skal være over disse kriminelle banditter dag og nat.
Det er en politimæssig opgave.
Vi bakker politiet hundrede procent op i løsningen af det job.
Det kan ikke nytte noget at rode alt muligt andet ind i det her.
Bandekrigen, hvad enten den er mellem etniske danskere eller indvandrergrupper af anden etnisk oprindelse, er kriminalitet.
Den er illegal, den er forbudt, og den skal bekæmpes, og det er en politimæssig opgave.
Vi skal have standset fødekæden til de kriminelle miljøer.
Vi skal være bedre til at integrere, som integrationsministeren sagde.
Ja, det skal vi.
Også selv om det på mange måder går bedre, er jeg overbevist om, at det kan gøres endnu bedre.
Kommunerne skal varetage deres opgave på det her område generelt set med langt større seriøsitet, end de har gjort hidtil.
Der har aldrig nogen sinde før været flere penge i det danske samfund til at integrere for og til at gøre en helhjertet og målrettet indsats for børn og unge, for at de skal passe deres skole og deres fritidsinteresser, end der er i dag.
Men vi skal være bedre til at koordinere arbejdet ude i kommunerne, så folk ikke falder imellem de forskellige myndigheder, og så skal myndighedspersonerne være parate til at påtage sig et ansvar og være myndighed.